[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.12.2006

SEC(2006) 1683

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ ΑΠΟΦΑΣΗ ΤΟΥ ΣΥΜΒΟΥΛΙΟΥ ΓΙΑ ΤΗΝ ΙΔΡΥΣΗ ΕΥΡΩΠΑΪΚΗΣ ΑΣΤΥΝΟΜΙΚΗΣ ΥΠΗΡΕΣΙΑΣ (ΕΥΡΩΠΟΛ)

Περίληψη της εκτίμησης επιπτώσεων

{COM(2006) 817 τελικό} {SEC(2006) 1682}

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ ΑΠΟΦΑΣΗ ΤΟΥ ΣΥΜΒΟΥΛΙΟΥ ΓΙΑ ΤΗΝ ΙΔΡΥΣΗ ΕΥΡΩΠΑΪΚΗΣ ΑΣΤΥΝΟΜΙΚΗΣ ΥΠΗΡΕΣΙΑΣ (ΕΥΡΩΠΟΛ)

Περίληψη της εκτίμησης επιπτώσεων

ΠΟΙΟ ΕΙΝΑΙ ΤΟ ΠΡΟΒΛΗΜΑ ΠΟΥ ΑΝΑΜΕΝΕΤΑΙ ΝΑ ΑΝΤΙΜΕΤΩΠΙΣΕΙ Η ΠΡΟΤΑΣΗ ;

Η Ευρωπαϊκή Αστυνομική Υπηρεσία (Ευρωπόλ) ιδρύθηκε το 1995 επί τη βάσει σύμβασης μεταξύ των κρατών μελών. Η Ευρωπόλ ήταν ο πρώτος οργανισμός που ιδρύθηκε σύμφωνα με τις διατάξεις της συνθήκης για την Ευρωπαϊκή Ένωση.

Έκτοτε, έχει θεσπισθεί σημαντικός αριθμός νομοθετικών πράξεων, συμπεριλαμβανομένων πράξεων για την ίδρυση ορισμένων άλλων φορέων και οργανισμών που ασχολούνται με θέματα που άπτονται της ασφάλειας. Τα πλέον πρόσφατα παραδείγματα είναι η Eurojust και η CEPOL (Ευρωπαϊκή Αστυνομική Ακαδημία ή «ΕΑΑ»), που ιδρύθηκαν έχοντας και οι δύο ως νομική βάση απόφαση του Συμβουλίου, μια πράξη που θεσπίστηκε από τη συνθήκη του Άμστερνταμ. Ενώ οποιαδήποτε τροποποίηση σε μια σύμβαση συνήθως απαιτεί κύρωση από όλα τα συμβαλλόμενα μέρη, οι τροποποιήσεις σε μια απόφαση μπορούν να αποφασιστούν απευθείας από το Συμβούλιο (με ομοφωνία) μετά από διαβούλευση με το Ευρωπαϊκό Κοινοβούλιο.

Οι συζητήσεις που πραγματοποιήθηκαν υπό την αιγίδα της αυστριακής και της φινλανδικής Προεδρίας απέδειξαν ότι ακόμη και μετά τη θέση σε ισχύ των τριών πρωτοκόλλων, είναι ευκταίες περαιτέρω βελτιώσεις της λειτουργίας της Ευρωπόλ. Το ισχύον πλαίσιο της Ευρωπόλ πρέπει να προσαρμοστεί στις νέες απειλές για την ασφάλεια που ανέκυψαν και οι οποίες απαιτούν καινοτόμες προσεγγίσεις. Οι προκαταρκτικές συζητήσεις που πραγματοποιήθηκαν στο πλαίσιο του Συμβουλίου σχετικά με το μέλλον της Ευρωπόλ κατέδειξαν ότι στην πλειονότητά τους τα κράτη μέλη στηρίζουν την αντικατάσταση της σύμβασης Ευρωπόλ από απόφαση του Συμβουλίου.

ΠΟΙΟΙ ΕΙΝΑΙ ΟΙ ΓΕΝΙΚΟΙ ΣΤΟΧΟΙ ΠΟΛΙΤΙΚΗΣ ;

Η πρόταση έχει ως γενικό στόχο πολιτικής να παράσχει στην Ευρωπόλ ένα νομικό πλαίσιο που να προσαρμόζεται ευχερώς στις μεταβαλλόμενες συνθήκες. Όσον αφορά τους συγκεκριμένους στόχους πολιτικής, η πρόταση πρέπει να διασφαλίζει ότι :

- η Ευρωπόλ είναι ικανή να εκπληρώσει καλύτερα την αποστολή της όσον αφορά τη στήριξη των αρχών επιβολής του νόμου στα κράτη μέλη για την καταπολέμηση της σοβαρής εγκληματικότητας, συμπεριλαμβανομένης της τρομοκρατίας·

- η εντολή της Ευρωπόλ εναρμονίζεται με το υψηλό πολιτικό όραμα που καθορίστηκε για αυτή από τη Συνταγματική Συνθήκη·

- το νομικό πλαίσιο της Ευρωπόλ ευθυγραμμίζεται με το νομικό πλαίσιο άλλων οργανισμών που υπάγονται στον τρίτο πυλώνα, ιδίως της Eurojust και της ΕΑΑ·

- το νομικό πλαίσιο της Ευρωπόλ της επιτρέπει να στηρίζει πλήρως την αρχή της διαθεσιμότητας πληροφοριών σχετικών με την επιβολή του νόμου·

- θα επιτευχθεί η απλούστευση της λειτουργίας της Ευρωπόλ·

- θα διατηρηθεί και, όπου είναι εφικτό, θα βελτιωθεί το υψηλό επίπεδο προστασίας δεδομένων για το οποίο επί του παρόντος δίδονται εγγυήσεις στη σύμβαση Ευρωπόλ και στα μέτρα εφαρμογής της·

- θα αυξηθεί η συμμετοχή του Ευρωπαϊκού Κοινοβουλίου στη λειτουργία της Ευρωπόλ·

- οι καθημερινές εργασίες της Ευρωπόλ δεν επηρεάζονται αδικαιολόγητα από την τροποποίηση του νομικού πλαισίου, προβλέποντας προσεκτικά μελετημένες μεταβατικές ρυθμίσεις που παρέχουν ασφάλεια δικαίου στην Ευρωπόλ και τους εταίρους της και σέβονται τα υφιστάμενα δικαιώματα του προσωπικού της.

ΠΟΙΕΣ ΕΙΝΑΙ ΟΙ ΚΥΡΙΕΣ ΕΝΑΛΛΑΚΤΙΚΕΣ ΕΠΙΛΟΓΕΣ ΠΟΛΙΤΙΚΗΣ ΠΟΥ ΔΙΑΤΙΘΕΝΤΑΙ ΓΙΑ ΤΗΝ ΕΠΙΤΕΥΞΗ ΤΩΝ ΣΤΟΧΩΝ ;

Η Επιτροπή μελέτησε διαφορετικές εναλλακτικές επιλογές πολιτικής κατά την προετοιμασία αυτής της πρότασης, αλλά απέρριψε τις περισσότερες σε πρώιμο στάδιο λόγω των εξελίξεων των τελευταίων ετών.

Η εναλλακτική επιλογή της απραξίας απορρίφθηκε σύντομα, λόγω των σαφών προβλημάτων που έχουν ήδη προκύψει σε σχέση με τις διαδικασίες τροποποίησης της σύμβασης Ευρωπόλ. Επιπλέον, καθώς δεν έχει επιτευχθεί συμφωνία για το μέλλον της Συνταγματικής Συνθήκης, παραμένει αβέβαιο ποιές μελλοντικές νομικές πράξεις θα διατίθενται για τη βελτίωση της υφιστάμενης κατάστασης της Ευρωπόλ. Τέλος, το Συμβούλιο ΔΕΥ, της 1ης και 2ας Ιουνίου 2006, στα συμπεράσματά του κάλεσε να «μελετηθεί το ενδεχόμενο και ο τρόπος αντικατάστασης, έως την 1η Ιανουαρίου 2008 το αργότερο ή το συντομότερο μετά την ημερομηνία αυτή, της σύμβασης Ευρωπόλ από απόφαση του Συμβουλίου εκδιδόμενη βάσει του άρθρου 34, παράγραφος 2, στοιχείου γ) της ΣΕΕ, ει δυνατόν βάσει συγκεκριμένης πρωτοβουλίας ή πρότασης.»

Μία δεύτερη εναλλακτική επιλογή, ήταν να αντικατασταθεί η σύμβαση Ευρωπόλ από απόφαση του Συμβουλίου, και ταυτοχρόνως να προταθεί ένα πρωτόκολλο για την κατάργηση της σύμβασης Ευρωπόλ. Μετά από εμπεριστατωμένη νομική ανάλυση, η Επιτροπή έκρινε[1] ότι δεν ήταν αναγκαίο ένα πρωτόκολλο για την κατάργηση της σύμβασης Ευρωπόλ. Μετά από περαιτέρω συζητήσεις στο πλαίσιο του Συμβουλίου, τη θέση της Επιτροπής στήριξε μια πολύ μεγάλη πλειοψηφία των κρατών μελών, καθώς και η Νομική Υπηρεσία του Συμβουλίου.

Μία τρίτη εναλλακτική επιλογή ήταν να αντικατασταθεί η σύμβαση Ευρωπόλ από απόφαση του Συμβουλίου χωρίς να υπάρχει πρόβλεψη για τη χρηματοδότηση της Ευρωπόλ από τον κοινοτικό προϋπολογισμό. Ωστόσο, κατά την άποψη της Επιτροπής, η πολιτική επιλογή χρηματοδότησης της Ευρωπόλ από τον κοινοτικό προϋπολογισμό αποτελεί τη μόνη λογική επιλογή, εφόσον το Συμβούλιο και το Κοινοβούλιο θα αποφασίζουν από κοινού για τον προϋπολογισμό της Ευρωπόλ, ως τμήμα της συνολικής διαδικασίας του προϋπολογισμού, ενισχύοντας τον δημοκρατικό έλεγχο της Ευρωπόλ. Επιπλέον, η υπαγωγή της Ευρωπόλ σε όλες τις τυποποιημένες πράξεις (κανονισμός υπηρεσιακής κατάστασης των υπαλλήλων των Ευρωπαϊκών Κοινοτήτων και κανόνες για τον προϋπολογισμό) θα έχει ως αποτέλεσμα σημαντική διοικητική απλούστευση. Επιπρόσθετα, πρέπει να σημειωθεί ότι, σύμφωνα με το άρθρο 41 παράγραφος 3 της συνθήκης ΕΕ, «οι λειτουργικές δαπάνες τις οποίες συνεπάγεται η εφαρμογή των εν λόγω διατάξεων βαρύνουν (επίσης) τον προϋπολογισμό των Ευρωπαϊκών Κοινοτήτων, εκτός εάν το Συμβούλιο αποφασίσει άλλως με ομοφωνία.»

Λόγω των προβλημάτων που οφείλονται στην ισχύουσα νομική βάση, μελετήθηκε μόνο το ενδεχόμενο της απόφασης-πλαισίου ή της απόφασης του Συμβουλίου. Εφόσον οι αποφάσεις- πλαίσιο αποτελούν πράξεις που αποβλέπουν στην εναρμόνιση της νομοθεσίας των κρατών μελών, μια απόφαση του Συμβουλίου που θα βασίζεται στο άρθρο 34 παράγραφος 2 στοιχείο γ) της συνθήκης ΕΕ φαίνεται να είναι η πλέον ενδεδειγμένη πράξη για την ίδρυση οργανισμού στο πλαίσιο του Τίτλου VI της συνθήκης ΕΕ. Κατά την προετοιμασία της πρότασης, μελετήθηκαν διάφορες εναλλακτικές προτάσεις για τη βελτίωση της λειτουργίας της Ευρωπόλ, πολλές από τις οποίες προτάθηκαν στο πλαίσιο της αυστριακής Προεδρίας και αποτυπώθηκαν σε ένα έγγραφο ανάλυσης διαφόρων εναλλακτικών επιλογών.

ΠΟΙΕΣ ΕΙΝΑΙ ΟΙ ΕΠΙΠΤΩΣΕΙΣ - ΘΕΤΙΚΕΣ ΚΑΙ ΑΡΝΗΤΙΚΕΣ - ΠΟΥ ΑΝΑΜΕΝΟΝΤΑΙ ΑΠΟ ΤΗΝ ΑΠΟΦΑΣΙΣΘΕΙΣΑ ΕΝΑΛΛΑΚΤΙΚΗ ΕΠΙΛΟΓΗ ;

Σε γενικές γραμμές, η πρόταση αποβλέπει στη βελτίωση της λειτουργίας της Ευρωπόλ και στη στήριξη του στόχου πολιτικής που αφορά την ανάπτυξη της αστυνομικής συνεργασίας.

Τα κράτη μέλη επιθυμούν την προσεκτική εξέλιξη της Ευρωπόλ ως οργανισμού, δεν στηρίζουν όμως μια «επανάσταση» υπό την έννοια ενός πλήρως αναδιατυπωμένου οργανισμού. Σύμφωνα με αυτό το σαφές μήνυμα, η πρόταση περιλαμβάνει ορισμένες τροποποιήσεις που προτείνονται και στηρίζονται από τα κράτη μέλη και την Ευρωπόλ, αλλά δεν μεταβάλλει ουσιαστικά το χαρακτήρα του οργανισμού.

Η απόφαση του Συμβουλίου θα διασφαλίσει ότι οι οποιεσδήποτε περαιτέρω απαιτούμενες τροποποιήσεις στο νομικό πλαίσιο της Ευρωπόλ μπορούν να εφαρμοστούν. Επίσης, η εφαρμογή των γνωστών και εκσυγχρονισμένων διατάξεων που διέπουν τον προϋπολογισμό της Ευρωπόλ και τις συνδεδεμένες διαδικασίες, καθώς και η εφαρμογή του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων στο προσωπικό της Ευρωπόλ, θα απλουστεύσει σε μεγάλο βαθμό τη διοίκηση του οργανισμού, τη λήψη των αποφάσεων και τον έλεγχο του προϋπολογισμού του.

Το πιο άμεσο θετικό αποτέλεσμα της αλλαγής στην εντολή της Ευρωπόλ έγκειται στο γεγονός ότι η παρέμβαση της Ευρωπόλ δεν εξαρτάται πλέον από την εμπλοκή οργανωμένου εγκληματικού κυκλώματος. Αυτή η απαίτηση δημιούργησε πολλά προβλήματα ερμηνείας στην καθημερινή πρακτική.

Μολονότι είναι βεβαίως αληθές ότι η μετάβαση θα απαιτήσει σημαντικές προσπάθειες, αυτή αποτελεί μια εφάπαξ επένδυση. Οι καλά μελετημένες μεταβατικές ρυθμίσεις θα επιτρέψουν στην Ευρωπόλ να συνεχίσει να επικεντρώνεται στα βασικά καθήκοντά της ακόμα και κατά τη μεταβατική περίοδο. Δεδομένου ότι η Ευρωπόλ απασχολεί περισσότερα από 400 άτομα, με ετήσιο προϋπολογισμό περίπου 60 εκατομμυρίων ευρώ, και έχει καλά εδραιωμένες σχέσεις με διάφορους εταίρους, η διαχείριση της διαδικασίας αλλαγής πρέπει να γίνει με προσεκτικό και διαφανή τρόπο για όλους τους ενδιαφερόμενους. Αυτό μπορεί να επιτευχθεί μέσω της προσεκτικής επικοινωνίας και του σεβασμού των κεκτημένων δικαιωμάτων.

Η εφαρμογή της αρχής της διαθεσιμότητας στην καθημερινή πρακτική θα απαιτήσει ακόμα εκτεταμένες συζητήσεις. Επομένως, η πρόταση περιορίζεται στην παροχή σαφούς νομικής βάσης για την Ευρωπόλ προκειμένου αυτή να έχει ευρύτερη πρόσβαση τόσο σε εθνικές όσο και σε διεθνείς βάσεις δεδομένων, καθώς η εν λόγω πρόσβαση είναι δυνατή μόνο εάν προβλέπεται στις εφαρμοστέες εθνικές ή διεθνείς νομικές πράξεις.

Όλες οι εγγυήσεις που είχαν θεσπιστεί στο παρελθόν για να διασφαλίζουν το υφιστάμενο επίπεδο προστασίας δεδομένων δεν θίγονται από την πρόταση. Ο ικανοποιητικός ρόλος της κοινής εποπτικής αρχής παραμένει ως έχει σε μεγάλο βαθμό, ενώ η πρόταση προβλέπει δυνατότητες συνεργασίας με τον Ευρωπαίο Επόπτη Προστασίας Δεδομένων όπου αυτό ενδείκνυται. Σε μερικές περιπτώσεις, όπως με την εισαγωγή του υπεύθυνου προστασίας δεδομένων στην Ευρωπόλ, και την απλούστευση και διευκρίνιση των δικαιωμάτων των πολιτών, το επίπεδο προστασίας βελτιώθηκε. Το όφελος είναι σαφές όσον αφορά τη διασφάλιση της πλήρους εμπιστοσύνης των αρχών των κρατών μελών στην Ευρωπόλ ως αξιόπιστου και φερέγγυου οργανισμού επιβολής του νόμου.

Αναμένονται δημοσιονομικές συνέπειες για τον κοινοτικό προϋπολογισμό, διότι αυτός θα αποτελεί τη νέα πηγή χρηματοδότησης της Ευρωπόλ. Τα αντίστοιχα ποσά έχουν ήδη προβλεφθεί στο δημοσιονομικό πλαίσιο 2007-2013: 82 εκατομμύρια ευρώ για το 2010, που θα ανέλθουν σε 85 εκατομμύρια ευρώ το 2013. Η συμμετοχή του Ευρωπαϊκού Κοινοβουλίου στη διαδικασία λήψης αποφάσεων για την κατάρτιση του προϋπολογισμού της Ευρωπόλ συνεπάγεται καλύτερο δημοκρατικό έλεγχο σε ευρωπαϊκό επίπεδο. Το προσωπικό της Ευρωπόλ στο μέλλον θα διέπεται από το γενικό κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων, με στόχο την διασφάλιση των υφιστάμενων δικαιωμάτων και την αποφυγή αυξήσεων στο κόστος των μισθών. Η πρόταση βασίζεται στην υπόθεση ότι στο προσωπικό που θα εργάζεται για την Ευρωπόλ, κατά το χρόνο έναρξης ισχύος της απόφασης, θα προσφερθεί προσωρινή σύμβαση, βάσει του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων.

Όσον αφορά τα ανθρώπινα δικαιώματα, η πρόταση συνάδει με το κοινοτικό δίκαιο και τον Χάρτη Θεμελιωδών Δικαιωμάτων. Παρόλο που είναι σαφές ότι η προτεινόμενη απόφαση θα έχει συνέπειες στο δικαίωμα προστασίας της ιδιωτικής ζωής των πολιτών, όπως αυτό διασφαλίζεται στο άρθρο 7 του Χάρτη, καθώς και στο δικαίωμα προστασίας των δεδομένων προσωπικού χαρακτήρα, όπως αυτό διασφαλίζεται στο άρθρο 8 του Χάρτη, η παρέμβαση σε αυτά τα δικαιώματα δικαιολογείται σύμφωνα με το άρθρο 52 του Χάρτη. Ειδικότερα, οι περιορισμοί των δικαιωμάτων αυτών που προβλέπονται από την πρόταση είναι αναλογικοί και αναγκαίοι για να ανταποκριθούν στους γενικά αναγνωρισμένους στόχους της πρόληψης και της καταπολέμησης της εγκληματικότητας και της τρομοκρατίας.

Όσον αφορά τις διεθνείς συμφωνίες, οι μεταβατικές διατάξεις προβλέπουν ότι όλες οι υφιστάμενες συμφωνίες θα συνεχίσουν να ισχύουν. Ωστόσο, στους εταίρους της Ευρωπόλ θα δοθεί ένα χρονικό διάστημα για να μελετήσουν εάν η αλλαγή έχει συνέπειες για την ισχύουσα συμφωνία και εάν ενδεχομένως πρέπει να πραγματοποιηθούν αλλαγές στην εν λόγω συμφωνία. Επιπλέον, η πρόταση αποβλέπει στην αναθεώρηση του συστήματος κατά τρόπο ώστε οι διεθνείς σχέσεις της Ευρωπόλ να συνδέονται στενότερα με τη στρατηγική εξωτερικών σχέσεων της Ένωσης ως συνόλου. Εκτός από τις συμφωνίες συνεργασίας που δεν αφορούν την ανταλλαγή δεδομένων προσωπικού χαρακτήρα, ο σκοπός έγκειται στην επίτευξη γενικών συμφωνιών με τρίτα κράτη που να ρυθμίζουν όλες τις πτυχές της συνεργασίας μεταξύ αυτών και της Ευρωπαϊκής Ένωσης στον τομέα της Δικαιοσύνης και των Εσωτερικών Υποθέσεων.

Τέλος, μετά την επίτευξη απόφασης σχετικά με την πρόταση, η Ευρωπόλ κατ’ αρχήν θα πρέπει να διέλθει μια μεταβατική περίοδο κατά την οποία πρέπει να καταβληθούν σημαντικές προσπάθειες κυρίως από τις μονάδες που ασχολούνται με νομικά και δημοσιονομικά θέματα καθώς και με θέματα προσωπικού. Οι δράσεις έρευνας δεν πρέπει να θιγούν. Μετά από αυτή τη μεταβατική περίοδο η απόφαση Ευρωπόλ θα εφαρμόζεται πλήρως.

ΤΡΟΠΟΣ ΠΑΡΑΚΟΛΟΥΘΗΣΗΣ ΚΑΙ ΑΞΙΟΛΟΓΗΣΗΣ ΤΩΝ ΑΠΟΤΕΛΕΣΜΑΤΩΝ ΚΑΙ ΤΩΝ ΕΠΙΠΤΩΣΕΩΝ ΤΗΣ ΠΡΟΤΑΣΗΣ ΜΕΤΑ ΤΗΝ ΕΦΑΡΜΟΓΗ ΤΗΣ

Τα αποτελέσματα και οι επιπτώσεις της πρότασης μετά την εφαρμογή θα παρακολουθούνται και θα αξιολογούνται σε συνεχή βάση, ιδίως από το διοικητικό συμβούλιο της Ευρωπόλ, αλλά και από το Συμβούλιο, την Επιτροπή και το Ευρωπαϊκό Κοινοβούλιο βάσει ετήσιων εκθέσεων. Επίσης, η πρόταση προβλέπει την εισαγωγή συστήματος παρακολούθησης και εξωτερική αξιολόγηση που θα διενεργείται κάθε πέντε έτη.

ΔΙΑΒΟΥΛΕΥΣΗ ΜΕ ΤΟΥΣ ΕΝΔΙΑΦΕΡΟΜΕΝΟΥΣ

Η πρόταση βασίζεται σε μεγάλο βαθμό στην ευρεία διαβούλευση με τα ενδιαφερόμενα μέρη κατά τη διάρκεια της αυστριακής Προεδρίας του Συμβουλίου, με αφετηρία μια συζήτηση στο πλαίσιο του άτυπου Συμβουλίου Δικαιοσύνης και Εσωτερικών Υποθέσεων (ΔΕΥ) τον Ιανουάριο του 2006, την οποία ακολούθησε διάσκεψη υψηλού επιπέδου για το μέλλον της Ευρωπόλ τον Φεβρουάριο. Σε αυτή τη διάσκεψη υψηλού επιπέδου συγκεντρώθηκαν αντιπρόσωποι από τις αρχές επιβολής του νόμου των κρατών μελών, της Ευρωπόλ και της Eurojust, της κοινής εποπτικής αρχής της Ευρωπόλ, της Επιτροπής και του ακαδημαϊκού χώρου. Η διάσκεψη αυτή είχε ως σκοπό να παράσχει υλικό για τις εργασίες προβληματισμού αναφορικά με το μέλλον της Ευρωπόλ. Ένα από τα συμπεράσματά της ήταν ότι η χρήση της υφιστάμενης εκδοχής της συνθήκης ΕΕ ως βάσης για την Ευρωπόλ απαιτούσε την αντικατάσταση της σύμβασης από απόφαση του Συμβουλίου. Όσον αφορά την εντολή της Ευρωπόλ, προτάθηκε να της ανατεθεί ως καθήκον η αντιμετώπιση του «σοβαρού διασυνοριακού εγκλήματος».

Η συνεργασία με τρίτα κράτη και διεθνείς οργανισμούς καθορίστηκε ως ζήτημα ιδιαίτερης σημασίας. Ωστόσο, οι λεπτομέρειες για την είσοδο της Ευρωπόλ στη διαρθρωμένη συνεργασία με τρίτα μέρη, απαιτούν σαφή βελτίωση. Επίσης, η διάσκεψη κατέληξε στο συμπέρασμα ότι η Ευρωπόλ χρειάζεται καλύτερη πρόσβαση στην πληροφόρηση. Υποβλήθηκαν προτάσεις ώστε το διοικητικό συμβούλιο να ενεργεί δίδοντας μεγαλύτερο βάρος στη στρατηγική. Τόσο τα αποτελέσματα της διάσκεψης υψηλού επιπέδου όσο και οι εργασίες της ομάδας «Φίλοι της Προεδρίας», όπως αντανακλώνται στο έγγραφο εναλλακτικών επιλογών, αποτέλεσαν την έμπνευση για το μεγαλύτερο μέρος της πρότασης της Επιτροπής.

Μετά τη διάσκεψη υψηλού επιπέδου, οι σχετικές εργασίες συνεχίστηκαν μέσω μιας σειράς συνεδριάσεων της ομάδας «Φίλοι της Προεδρίας», στην οποία αντιπροσωπεύθηκαν σχεδόν όλα τα κράτη μέλη. Τα αποτελέσματα των εργασιών της ομάδας αυτής αποτυπώθηκαν σε ένα έγγραφο εναλλακτικών επιλογών το οποίο παρουσιάζει πολλούς τρόπους βελτίωσης της λειτουργίας της Ευρωπόλ. Επίσης, οι περαιτέρω επαφές με τα ενδιαφερόμενα μέρη, συμπεριλαμβανομένης της Ευρωπόλ, αποδείχθηκαν επωφελείς για την προετοιμασία της εν λόγω πρότασης.

Δεδομένου ότι σε αυτό το έργο συμμετείχαν ήδη όλα τα ενδιαφερόμενα μέρη, δεν θεωρήθηκαν αναγκαίες οι περαιτέρω επίσημες διαδικασίες διαβούλευσης κατά την προετοιμασία της πρότασης.

ΣΧΕΔΙΟ ΠΡΟΤΑΣΗΣ ΤΗΣ ΕΠΙΤΡΟΠΗΣ ΚΑΙ ΑΙΤΙΟΛΟΓΗΣΗ

Η επιλεχθείσα πρωτοβουλία αποτελείται από πρόταση απόφασης του Συμβουλίου για την ίδρυση της Ευρωπόλ και την αντικατάσταση της υφιστάμενης σύμβασης Ευρωπόλ. Ο τελικός στόχος είναι η δημιουργία εντελώς νέου νομικού πλαισίου για την Ευρωπόλ, το οποίο θα βελτιώσει την αποτελεσματικότητά της όσον αφορά τη στήριξη των αρχών επιβολής του νόμου των κρατών μελών.

Η Επιτροπή κατέληξε στο συμπέρασμα ότι η Ευρωπόλ χρειάζεται ένα επικαιροποιημένο νομικό πλαίσιο που θα έχει τη μορφή απόφασης του Συμβουλίου, ότι πρέπει να χρηματοδοτείται από τον κοινοτικό προϋπολογισμό και ότι το προσωπικό της πρέπει να διέπεται από τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων. Η εξέλιξη αυτή στηρίζεται στα συμπεράσματα του Συμβουλίου που εγκρίθηκαν τον Ιούνιο του 2006 και παρουσιάστηκαν στη συνεδρίαση του Συμβουλίου τον Δεκέμβριο του 2006.

Η πρόταση αποτελεί τη πλέον ενδεδειγμένη απάντηση στην ανάγκη βελτίωσης τόσου του νομικού πλαισίου της Ευρωπόλ όσο και της εντολής και των καθηκόντων της. Οι περισσότερο φιλόδοξες εναλλακτικές επιλογές, που αφορούσαν ιδίως την χορήγηση ανεξάρτητων αρμοδιοτήτων έρευνας στην Ευρωπόλ, συζητήθηκαν αλλά σύντομα απορρίφθηκαν. Καμία από τις λιγότερο φιλόδοξες εναλλακτικές επιλογές δεν προσφέρει τα σημαντικά πλεονεκτήματα της παρούσας πρότασης.

[1] Έγγραφο εργασίας των υπηρεσιών της Επιτροπής (SEC (2006) 851 της 21ης Ιουνίου 2006)